遊陵雲寺
作者：蘇洵
朝代：宋

paragraphs: 長江觸山山欲摧，古佛咒水山之隈。
千航萬舸𣍿前過，仰視絕頂皆徘徊。
足踏重濤怒洶涌，背負喬嶽高崔嵬。
予昔過此下荆渚，班班滿面生蒼苔。
今來重到非舊觀，金翠晃蕩祥光開。
縈回一徑上嶮絕，却立下視驚心骸。
蜀江迤邐漸不見，沫水騰掉震百雷。
山川變化禹力盡，獨有道者嘗閔哀。
琢山决水通萬里，奔走荆蜀如長街。
世人至今不敢嫚，坐上蛻骨冷不埋。
余今劫劫何所往，媿爾前人空自咍。